Diari Oficial de la Generalitat Valenciana


Sumari del DOGV 6049, del 03-07-2009 (2009/7850)

LLEI 5/2009, de 30 de juny, de la Generalitat, de Creació del Col·legi Oficial de Dietistes i Nutricionistes de la Comunitat Valenciana
---------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2009/06/30/5/dof/vci/html**

### Dades del document

Número de DOGV
:   6049

Data del DOGV
:   03-07-2009

Secció del DOGV
:   I. DISPOSICIONS GENERALS

Número del document
:   2009/7850


Data del document
:   30-06-2009

Organisme emissor
:   Presidència de la Generalitat

Tipus de document
:   Llei

Descriptors 

:   * nutrició
    * legislació
    * col·legi professional
    * alimentació humana

LLEI 5/2009, de 30 de juny, de la Generalitat, de Creació del Col·legi Oficial de Dietistes i Nutricionistes de la Comunitat Valenciana [2009/7850]  
Sia notori i manifest a tots els ciutadans que Les Corts han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:  
Preàmbul  
La Constitució Espanyola, en l'article 149.1.18.ª, reserva a l'Estat la competència sobre les bases del règim jurídic de les administracions públiques, i en l'article 36 preveu que la llei regularà les peculiaritats pròpies del règim jurídic dels col·legis professionals.  
La legislació bàsica estatal en esta matèria es troba arreplegada en la Llei 2/1974, de 13 de febrer, sobre col·legis professionals, modificada per la Llei 74/1978, de 26 de desembre, el Reial Decret-llei 5/1996, de 7 de juny, la Llei 7/1997, de 14 d'abril, de Mesures Liberalitzadores en Matèria de Sòl i de col·legis professionals, i el Reial Decret-llei 6/2000, de 23 de juny, de Mesures Urgents d'Intensificació de la Competència en Mercats de Béns i Servicis.  
Per la seua banda, l'Estatut d'Autonomia de la Comunitat Valenciana conferix a la Generalitat competència exclusiva en matèria de col·legis professionals i l'exercici de les professions titulades, sense perjuí del que disposen els articles 36 i 139 de la Constitució. Fent ús d'estes competències es va promulgar la Llei 6/1997, de 4 de desembre, de la Generalitat, de Consells i col·legis professionals de la Comunitat Valenciana, l'article 7 de la qual disposa que la creació de col·legis professionals en àmbit d'actuació a la Comunitat Valenciana es farà mitjançant una llei de la Generalitat.  
La Llei 44/2003, de 21 de novembre, d'Ordenació de les Professions Sanitàries, en relació a les professions sanitàries titulades, disposa en l'article 2.1 que són professions sanitàries, titulades i regulades, aquelles la formació de les quals pregraduada o especialitzada es dirigix específicament i fonamentalment a dotar els interessats dels coneixements, habilitats i actituds pròpies de l'atenció de salut, i que estan organitzades en col·legis professionals oficialment reconeguts pels poders públics, d'acord en el que preveu la normativa específicament aplicable. I en concret, l'apartat 2.b del mateix precepte inclou expressament entre les professions sanitàries de nivell Diplomat la professió per a l'exercici de la qual habilita el títol de Diplomat en Nutrició Humana i Dietètica.  
Per la seua banda, l'article 7.2.g de l'esmentada Llei 44/2003 establix que són funcions dels diplomats universitaris en Nutrició Humana i Dietètica el desplegament d'activitats orientades a l'alimentació de la persona o de grups de persones, adequades a les necessitats fisiològiques i, si fa el cas, patològiques d'estes, i d'acord en els principis de prevenció i salut pública.  
D'acord en això, altres comunitats autònomes, com ara Navarra (Llei Foral 6/2004, de 9 de juny, de Creació del Col·legi Oficial de Dietistes-nutricionistes de Navarra) o els Illes Balears (Llei 4/2007, de 28 de març, de Creació del Col·legi Oficial de Dietistes-nutricionistes de les Illes Balears) han aprovat la creació d'un col·legi professional en el seu àmbit territorial.  
La petició de creació del Col·legi Oficial de Dietistes i Nutricionistes de la Comunitat Valenciana va ser subscrita pels representants de l'Asociación de Dietistas Diplomados de la Comunidad Valenciana (ADDECOVA), i el seu àmbit territorial és el de la Comunitat Valenciana. La titulació acadèmica oficial exigida als qui pretenguen exercir la professió com a col·legiats és la de Diplomat en Nutrició Humana i Dietètica, prevista en el Reial Decret 433/1998, de 20 de març, pel qual s'establix el títol universitari oficial de Diplomat en Nutrició Humana i Dietètica i les directrius generals pròpies dels plans d'estudis conduents a l'obtenció d'aquell, modificat pel Reial Decret 371/2001, de 6 d'abril.  
La creació del col·legi resulta d'interés públic, per estar les funcions dels professionals afectats relacionades en el principi constitucional de la protecció de la salut pública, reconegut en l'article 43 de la Carta Magna, atesa la contribució eficaç que realitzen els titulats universitaris en Nutrició Humana i Dietètica a la prevenció, tractament o curació de malalties, en benefici de la salut individual i col·lectiva i que exercixen un paper clau en la prevenció de les malalties cròniques més prevalents, de manera que la seua representació mitjançant un col·legi professional evitarà la multiplicació d'organitzacions o individus en plantejaments para-científics i comportarà la defensa dels interessos de la ciutadania en un aspecte tan rellevant de la salut com és la nutrició, dietètica i alimentació humana; d'esta manera es permetrà dotar un col·lectiu de professionals d'una organització adequada, capaç de vetlar i defendre els seus drets i interessos, per a ordenar l'exercici de la professió i fer respectar en la realització de la seua activitat la deontologia professional, la qual cosa redundarà en garantia de l'esmentat principi.  
Per tot l'exposat, resulta procedent la creació del Col·legi Oficial de Dietistes i Nutricionistes de la Comunitat Valenciana, en el qual s'integren els qui disposen de la titulació anteriorment citada i pretenguen exercir dita professió en l'àmbit de la Comunitat Valenciana.  
Article 1. Creació  
Es crea el Col·legi Oficial de Dietistes i Nutricionistes de la Comunitat Valenciana, com a corporació de dret públic en personalitat jurídica pròpia i plena capacitat per al compliment dels seus fins.  
Article 2. Àmbit territorial  
L'àmbit territorial del col·legi professional que es crea és el de la Comunitat Valenciana.   
Article 3. Àmbit personal  
1. El Col·legi Oficial de Dietistes i Nutricionistes de la Comunitat Valenciana agrupa els professionals que tinguen la titulació de Diplomat en Nutrició Humana i Dietètica, prevista en el Reial Decret 433/1998, de 20 de març, modificat pel Reial Decret 371/2001, de 6 d'abril.  
2. Per a l'exercici en la Comunitat Valenciana de la professió de dietista i nutricionista prevista en els articles 2.2.b i 7.2.g de la Llei 44/2003, de 21 de novembre, d'ordenació de les professions sanitàries, serà necessària la incorporació al col·legi en els termes establits en l'article 3.2 de la Llei 2/1974, de 13 de febrer, i si és el cas, la comunicació prevista per l'esmentat precepte legal.  
Article 4. Normativa reguladora  
El col·legi es regirà en totes les seues actuacions per la Llei 2/1974, de 13 de febrer, sobre col·legis professionals, per la Llei 6/1997, de 4 de desembre, de la Generalitat, de Consells i col·legis professionals de la Comunitat Valenciana, pel Reglament de desplegament de l'esmentada Llei 6/1997 aprovat pel Decret 4/2002, de 8 de gener, del Consell, per la seua llei de creació, pels seus estatuts, per la resta de la normativa interna i tota la legislació que siga aplicable generalment o subsidiàriament.  
Article 5. Relacions en l'administració  
El Col·legi Oficial de Dietistes i Nutricionistes de la Comunitat Valenciana es relacionarà en l'Administració de la Generalitat, en els seus aspectes institucionals i corporatius, en la conselleria que tinga atribuïda la competència en matèria de col·legis professionals, i respecte a l'exercici de la seua activitat professional, en les conselleries que guarden relació en l'activitat de dietètica i nutrició, sense perjuí de poder relacionar-se també en altres conselleries o administracions en raó de la matèria de què es tracte.  
DISPOSICIÓ ADDICIONAL  
Única. Excepció a la incorporació obligatòria  
Queden exceptuats de la incorporació obligatòria al Col·legi Oficial de Dietistes i Nutricionistes de la Comunitat Valenciana, a què es referix l'article 3.2 d'esta llei, aquells professionals que exercisquen la seua activitat exclusivament al servici de les administracions públiques en l'àmbit de la Comunitat Valenciana.  
DISPOSICIÓ TRANSITÒRIA  
Única. Procés constituent  
1. L'associació promotora de la creació del Col·legi Oficial de Dietistes i Nutricionistes de la Comunitat Valenciana designarà una comissió gestora que, en el termini de sis mesos des de l'entrada en vigor de la present llei, aprovarà uns estatuts provisionals del Col·legi Oficial de Dietistes i Nutricionistes de la Comunitat Valenciana, en els quals es regule la convocatòria i el funcionament de l'Assemblea Constituent del col·legi, de la qual formaran part tots els professionals inscrits en dita associació en els quals concórreguen els requisits relacionats en l'article 3 d'esta llei, així com aquells que, complint-los igualment, s'inscriguen en este termini. La convocatòria es publicarà en el Diari Oficial de la Comunitat Valenciana.  
2. L'Assemblea Constituent, en el termini de sis mesos des de l'aprovació dels Estatuts provisionals, elaborarà i aprovarà els Estatuts definitius del Col·legi Oficial de Dietistes i Nutricionistes de la Comunitat Valenciana i elegirà els membres dels òrgans col·legials de govern.  
3. L'acta de l'Assemblea Constituent serà remesa a la Conselleria de Justícia i Administracions Públiques o a l'òrgan competent en matèria de col·legis professionals, i inclourà la composició dels seus òrgans de govern i els estatuts del col·legi, perquè es verifique la seua legalitat i la conseqüent inscripció registral i publicació en el Diari Oficial de la Comunitat Valenciana.  
DISPOSICIÓ FINAL  
Única. Entrada en vigor  
La present llei entrarà en vigor l'endemà de la publicació en el Diari Oficial de la Comunitat Valenciana.  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
València, 30 de juny de 2009  
El president de la Generalitat,  
FRANCISCO CAMPS ORTIZ


Còpia Permalink ELI